Beplande plaasaanval in KZN afgeweerDie verdagtes was in besit van twee vuurwapens waarvan die reeksnommers afgevyl is, asook ammunisie. (Foto: Verskaf) Lede van ŉ multidissiplinêre span wat veediefstal teenwerk het Vrydag ŉ beplande plaasaanval naby Vryheid in KwaZulu-Natal in die wiele gery en twee verdagtes in hegtenis geneem. Kol. Robert Netshiunda, polisiewoordvoerder, sê lede was met roetineverpligtinge besig toe hulle inligting ontvang het van ŉ voertuig met twee insittendes wat glo op pad was om ŉ plaasaanval uit te voer. “Met die operasionalisering van sodanige inligting is die twee verdagtes in ŉ hoek vasgekeer en langs die R69-pad in hegtenis geneem. “Die verdagtes was in besit van twee vuurwapens waarvan die reeksnommers afgevyl is, asook ammunisie.” Volgens Netshiunda dui voorlopige ondersoeke daarop dat een van die verdagtes op die polisie se soeklys was vir sake wat verband hou met ŉ plaasaanval en die roof van ’n vuurwapen en selfone. Die rooftog het op 22 Julie in Paulpietersburg plaasgevind. Hy is ook in verband met ŉ plaasaanval en ŉ aanklag van poging tot moord gesoek ná ŉ voorval in Louwsburg – ook in Julie vanjaar. Die twee verdagtes, onderskeidelik 34 en 40 jaar oud, sal binnekort in die hof verskyn.